የሶማሌላንድ ፕዚዳንት ሙሳ ባሂ አብዲ በኢትዮጵያ የስራ ጉብኝት እያደረጉ ነው
የሶማሌላንድ ፕዚዳንት ሙሳ ባሂ አብዲ በኢትዮጵያ የሁለት ቀናት ይፋዊ የስራ ጉብኝት ለማድረግ ዛሬ አዲስ አበባ ገብተዋል።በቦሌ ዓለም አቀፍ ኤርፖርት ሲደርሱም የውጭ ጉዳይ ሚኒስትር ዶክተር ወርቅነህ  ገበየሁ ተቀብለዋቸዋል፡፡ፕሬዚዳንቱ ሙሳ ባሂ አብዲ በዚሁ ወቅት ለጋዜጠኞች እንዳሉት፤ ኢትዮጵያና ሶማሌላንድ መልካም ግንኙነት አላቸው፤ ይህ ግንኙነት ሁለንተናዊ በሆነ መልኩ እንዲጠናከርም ከኢትዮጵያ መንግስትና ህዝብ ጋር ተባብረው ይሰራሉ።ሶማሌላንድ በዴሞክራሲያዊ መንገድ ሶስት ጊዜ ፕሬዚዳንታዊ ምርጫ ማካሄዷን ጠቁመው፤ በቀጣይም በቀጣናው ሠላምና መረጋጋት እንዲሰፍን ከኢትዮጵያ ጋር በጋራ የምትሰራውን ሥራ አጠናክራ እንደምትቀጥል ተናግረዋል።ፕሬዚዳንቱን በቦሌ ዓለም አቀፍ ኤርፖርት የተቀበሏቸው የውጭ ጉዳይ ሚኒስትር ዶክተር ወርቅነህ ገበየሁ በበኩላቸው እንዳሉት የኢትዮጵያና የሶማሌላንድ ህዝቦች ታሪካዊና የቀረበ ትስስር አላቸው።በቀጣናው የሠላምና የጸጥታ ችግር በነበረበት ወቅት የኢትዮጵያ መንግስትና ሶማሌላንድ ህዝቦቻቸውን በሠላም ያስተዳደሩ እንደነበር ጠቅሰው፤ በቀጣይም የቀጣናው ሠላምና ጸጥታ እንዲከበር ተባብረው እንደሚሰሩ ገልጸዋል።ጉብኝቱ ኢትዮጵያና ሶማሌላንድ ከዚህ በፊት በኢኮኖሚ፣ በሠላምና ጸጥታ እንዲሁም በወደብ ጉዳይ ላይ የሚያከናውኗቸውን ተግባራት ለማጎልበት እንደሚረዳም አክለዋል።የሶማሌላንድ አስተዳደር ፕሬዝዳንት ሙሳ ባሂ አብዲ እ.ኤ.አ በ2017 ፕሬዚዳንት ሆነው የተመረጡ ሲሆን ወደ ስልጣን ከመጡ በኋላ በኢትዮጵያ የሚያደርጉት ጉብኝት የመጀመሪያቸው ነው።በኢትዮጵያ በሚኖራቸው የሁለት ቀናት ቆይታ ከጠቅላይ ሚኒስትር ኃይለማርያም ደሳለኝ ጋር እንደሚወያዩ ይጠበቃል። ምንጭ­ -ኢዜአ 